Уэтей ФуIэд тщыгъупщэнукъым
Щамым къикIыжу Хэкужьым къэзыгъэзэжа ди лъэпкъэгъухэм я нэхъыжь дыдэ Уэтей ФуIэд иджыблагъэ дунейм ехыжащ.
Ар и лъэпкъым гурэ псэкIэ хуэпэжу къэгъуэгурыкIуащ. Франджы армэм и адыгэ шуудзэм хэт щIалэхэм IэфIыкIэкIэ ягъафIэу щытауэ жиIэжырт ФуIэд. Абы щыгъуэ щIалэ цIыкIум мурад ищIат дзэм къулыкъу щищIэну. ЗэрыщIэхъуэпсу щытам хуэдэу, Уэтейм щIэныгъэ нэхъыщхьэ зригъэгъуэтри, Щамым и дзэм къулыкъу щищIащ, абы къыдэкIуэу Сирием щыIэ Адыгэ ФIыщIэ Хасэм жыджэру хэлэжьыхьащ — зэIущIэхэр къызэригъэпэщырт, и лъэпкъ тхыдэм, хьэжрэтым теухуа тхылъхэр зэхуихьэсырт.
И адэ хуэфэщэну къуищ иIэт ФуIэди, лIыгъэ ягъэлъагъуэу хэтащ Абхъазым къыщыхъея зауэм. ФуIэд, и тхылъ-хэр хузэхуэмыгъэхъуурэ, зэман куэдкIэ и къуэхэр имылъагъуу псэуащ. ИкIэм-икIэжым Уэтейм хэкум къигъэзэжщ, Благовещенкэ унэ-лъапсэ къыщыхуащэхури, унагъуэ насыпыфIэу тIысыжащ.
И къуэрылъхухэу Хьэзэмрэ Хьэбибрэ ФуIэд и нэ-и псэу, адыгэбзэмрэ хабзэмрэ яригъэщIэным, къызыхэкIа лъэпкъым хуэфэщэн гъэсэныгъэ зэрахилъхьэным яужь итащ. Хьэзэм шыкIэпшынэ йоуэ, адыгэ уэрэдыжьхэр жеIэ, махуэшхуэхэм деж цейр щыгъыу цIыхум яхохьэ, «Ныбжьэгъугъэм и вагъуэбэ» дунейпсо музыкэ-къафэ зэпеуэм дыщэ медалыр къыщихьащ.
ФуIэд цIыхухэм пщIэшхуэ къыхуащIу щытащ. Абы къечэнджэщыну, дэуэршэрыну куэд къыхуэкIуэрт, щIэныгъэлIхэр, журналистхэр, студентхэр зэпымычу я унэ къихьэрт хъыбарыжь кърагъэIуэтэжыну, тхыдэм трагъэпсэлъыхьыну. Абы теухуауэ нэтын Сэралъп Самарэ игъэхьэзырауэ накъыгъэм и 21-м къатынущи, ар Уэтейм и фэеплъ хъуа пэлъытэщ.
Ди нэхъыжьыфIыр Къэрэгъэш щыщIалъхьэжащ. Прохладнэ щIыналъэм и Iимам Нэгъуей Хьэсэнбий а дауэдапщэр зэрызэфIигъэкIам папщIэ фIыщIэ худощI.
«Жьэгу» жылагъуэ зэгухьэныгъэм
хэтхэм къабгъэдэкIыу.
